ב־9 באוגוסט הרסו הרשויות הישראליות שמונה מבנים פלסטיניים בשלוש קהילות בשטח C, הריסות שגרמו לעקירתם של 22 בני אדם ופגעו ביותר משמונים בני אדם נוספים; שלושה מהמבנים שנבחרו להריסה היו מחסי חירום שניתנו כמענה להריסות קודמות.
ב־14 הזדמנויות נפרדות בשטח C ובירושלים המזרחית הרסו הרשויות הישראליות, אילצו את הבעלים להרוס או החרימו 42 מבנים בגין היעדר היתרי בנייה, גרמו בכך לעקירתם של 30 בני אדם ופגעו בדרכים אחרות ביותר מ־1,200 בני אדם. שש מהתקריות התרחשו בקהילות בדואים ורועים פלסטיניות המצויות בסכנת העברה בכפייה, והוסיפו למכלול הגורמים הדוחקים את רגלי התושבים מיישוביהם. 12 מהמבנים שנבחרו להריסה ניתנו קודם לכן כסיוע הומניטרי, לרבות מחסי חירום, סככות לבעלי חיים, בתי שימוש, מרכז קהילתי וחיבור לרשת מים; בשל החרמת החיבור לרשת המים, כמעט אלף פלסטינים בחמש קהילות רועים בבקעת הירדן ימשיכו לסבול ממחסור במים. נתון זה מביא את מספר פריטי הסיוע שנהרסו או הוחרמו מאז תחילת 2016 למאתיים, כמעט כפול מהנתון לכל שנת 2015 (108).
ביטא (נפת חברון) הרסו כוחות ישראליים את בתי משפחותיהם של שני פלסטינים שביצעו את פיגוע הירי בתל אביב ב־8 ביוני 2016, שבו נהרגו ארבעה ישראלים; 13 בני אדם, בהם שישה ילדים, נעקרו כתוצאה מכך. אחד מהבתים שנבחרו להריסה פוצץ בחומרי נפץ, ואלה גרמו לנזק לשתי דירות באותו בניין ופגעו בעשרים דייריהן. מאז תחילת 2016 הרסו הרשויות הישראליות או אטמו, בנימוקי ענישה, 21 בתים, וכך גרמו לעקירתם של 116 בני אדם בסך הכול, נתון כמעט זהה לנתון לכל שנת 2015.
בעימותים עם כוחות ישראליים ברחבי השטח הפלסטיני הכבוש נפצעו 65 פלסטינים, בהם 15 ילדים. שמונה מהפצועים הללו, בהם נער בן 17, נפגעו במהלך הפגנה ליד גדר המערכת ברצועת עזה. יתר הפצועים נפגעו בגדה המערבית. הפצועים הקשים ביותר תועדו בהפגנה שנערכה בעיירה אל־עזרייה (נפת ירושלים) לאות הזדהות עם אסירים פלסטינים המוחזקים בבתי כלא ישראליים, ובהפגנות השבועיות בכפר קדום (נפת קלקיליה) ונעלין (נפת רמאללה). עימותים נוספים תועדו במהלך מבצעי חיפוש ומעצר, לרבות בכפרים אל־מור׳ייר (נפת רמאללה), בורין וביתא (שניהם בנפת שכם) ובית אומר (נפת חברון).
ברצועת עזה, בשש הזדמנויות לפחות פתחו כוחות ישראליים ביריות אזהרה לעבר חקלאים ודייגים פלסטינים ששהו בשטחים שהגישה אליהם מוגבלת ביבשה ובים, ירי שלא גרם לנפגעים או לנזק. בהזדמנות אחרת נכנסו כוחות ישראליים לשטח עזה, יישרו אדמה וביצעו חפירות בשטחים שהגישה אליהם מוגבלת ביבשה.
קבוצת מתנחלים חמושים הרגה 11 כבשים שהיו שייכות לפלסטינים מהקהילה הבדואית טייבה מזרח (נפת רמאללה), בזמן שרועה פלסטינית רעתה את עדרה ליד ההתנחלות רימונים. בתקרית נוספת השבוע הכתה קבוצת מתנחלים ילד פלסטיני נכה בן עשר ופצעה אותו, בשטח H2 של העיר חברון הנתון לשליטת ישראל.
במהלך השבוע, על פי דיווחים באמצעי תקשורת ישראליים, ניזוקו שני כלי רכב בעלי לוחיות רישוי ישראליות מאבנים שיידו פלסטינים ליד חזמא (נפת ירושלים) וחלחול (נפת חברון).
מעבר רפיח שבשליטת מצרים נותר סגור בשני הכיוונים. מאז תחילת 2016 נפתח המעבר באופן חלקי למשך 14 יום. לדברי הרשויות הפלסטיניות בעזה, כ־27 אלף בני אדם רשומים וממתינים לעבור במעבר.